AARHUS: Efter knapt 700 henvendelser fra borgere i Aarhus Kommune, bliver der nu gjort en ekstra indsats for at få lappet hullerne på de århusianske veje.

Der bliver sat ekstra bemanding på at få lappet alle hullerne, og i den forbindelse opfordrer kommunen borgere i Aarhus til at henvende sig via en app, hvis de opdager et hul i vejen.

Appen hedder 'Aarhus Borgertip' og der kan man anmelde forskellige ting, heriblandt huller i vejene. Man skal vedhæfte et billede af den konkrete vej, placere hvor henne den ligger på et kort og derefter indsende sit borgertip, så Teknik og Miljø hurtigt kan få besked.

Rådmand for Teknik og Miljø, Bünyamin Simsek, siger i en pressemeddelelse om den ekstra indsats på vejene:

- Det er selvfølgelig væsentligt, at man som århusianer kan komme frem uden at skulle være nervøs for at køre galt eller få ødelagt sin bil på grund af et hul i vejen. Huller i vejene vil desværre forblive en tilbagevendende udfordring i vores klima, men vi gør alt, hvad vi kan for at mindske det mest muligt.

Hullerne opstår om vinteren, når vand siver ned gennem små revner i asfalten, og efterfølgende frostvejr får vandet til at fryse og udvide sig. Når det igen bliver tøvejr, kan asfalten falde fra hinanden under påvirkning fra trafikken.